ELŐTERJESZTÉS

Velem községi Önkormányzat Képviselő-testülete

2018. november 5-i ülése

3. napirendi pontjához

**Tisztelt Képviselő-testület!**

A Velemi Gesztenyenapok évek óta töretlen sikernek örvend, és mára már elmondható, hogy egy országszerte ismert gasztronómiai, hagyományőrző rendezvénnyé nőtte ki magát. Ez köszönhető mind Velem község Önkormányzatának, mind a Velemi Kirendeltség munkatársainak és a helyi közösség aktív szerepvállalásának egyaránt. Nem elhanyagolható tényező az sem, hogy a Velemi Gesztenyenapok rendezvény Velem községi Önkormányzatnak minden évben jelentős bevételi forrását képezi.

A rendezvény sikere kapcsán úgy gondolom méltán jár az elismerés Szél Józsefné Polgármester Asszonynak és Szabó Zoltán Alpolgármester Úrnak, akik évről évre jelentős szerepet vállalnak mind a rendezvény szervezésében, mind a lebonyolításában. Úgy gondolom, hogy lelkiismeretes munkájuk és hozzáállásuk nagyban hozzájárul a több ezres tömeget megmozgató rendezvény töretlen sikeréhez.

Leírtakra tekintettel szeretném kérni a tisztelt Képviselő-testületet, hogy Polgármester Asszonyt és Alpolgármester Urat a Velemi Gesztenyenapokon végzett munkájuk és felelősségük elismeréseként 2018. évben jutalomban részesítse.

A közszolgálati tisztviselők jogállásáról szóló 2011. évi CXCIX. törvény (a továbbiakban: Kttv.) 225/H. § (1) bekezdése lehetőséget ad arra, hogy képviselő-testület határozatával jutalmat állapítson meg a polgármesternek meghatározott időszakban végzett munkája értékelése alapján. A jutalom évi mértéke nem haladhatja meg a polgármestert megillető illetmény vagy tiszteletdíj hathavi összegét.

A Kttv. 225/K. § (1) bekezdése kimondja, hogy polgármesteren az alpolgármestert is érteni kell, így a hivatkozott rendelkezés az alpolgármester jutalmának megállapítására is vonatkozik.

A polgármesterek, társadalmi megbízatású polgármesterek, valamint a társadalmi megbízatású alpolgármesterek illetményére vonatkozó szabályokat pedig Magyarország helyi önkormányzatairól szóló 2011. évi CLXXXIX. törvény 71. §-a, valamint 80.§ (2) bekezdése szabályozza.

A társadalmi megbízatású polgármester havonta a polgármester illetménye 50%-ával megegyező tiszteletdíjra, valamint tiszteletdíjának 15%-ában meghatározott összegű költségtérítésre jogosult. A társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át. A társadalmi megbízatású alpolgármester havonta tiszteletdíjának 15%-ában meghatározott összegű költségtérítésre jogosult.

A leírtak alapján Velem község társadalmi megbízatású polgármesterének havi tiszteletdíja bruttó 134.600.- Ft, társadalmi megbízatású alpolgármesterének havi tiszteletdíja pedig bruttó 121.100.- Ft.

Kérem a tisztelt Képviselő-testületet, hogy amennyiben javaslatommal egyetértenek Szél Józsefné és Szabó Zoltán részére a hivatkozott törvényi rendelkezéseknek megfelelően a határozati javaslatokban rögzített jutalom megállapításáról dönteni szíveskedjenek.

A megállapított jutalom és annak járulékaira a 2018. évi Velemi Gesztenyenapok többletbevétele nyújtana fedezetet.

Kérem a Tisztelt Képviselő-testületet az előterjesztést elfogadni szíveskedjenek!

Velem, 2018. október 18.

**Dr. Zalán Gábor**

***jegyző***

1. **HATÁROZATI JAVASLAT**

Velem községi Önkormányzatának Képviselő-testülete Szél Józsefné társadalmi megbízatású polgármester részére megbízatása idején a Velemi Gesztenyenapokon végzett munkája és felelőssége elismeréseként a közszolgálati tisztviselőkről szóló 2011. évi CXCIX. törvény 225/H. § (1) bekezdése alapján hat havi tiszteletdíjának megfelelő összegű jutalmat állapít meg 2018. évben, a 2018. évi Velemi Gesztenyenapokon befolyt többletbevétel terhére.

**Felelős:** Dr. Zalán Gábor jegyző

**Határidő:** azonnal

1. **HATÁROZATI JAVASLAT**

Velem községi Önkormányzatának Képviselő-testülete Szabó Zoltán társadalmi megbízatású alpolgármester részére megbízatása idején a Velemi Gesztenyenapokon végzett munkája és felelőssége elismeréseként a közszolgálati tisztviselőkről szóló 2011. évi CXCIX. törvény 225/H. § (1) bekezdése, valamint 225/K. § (1) bekezdése alapján három havi tiszteletdíjának megfelelő összegű jutalmat állapít meg 2018. évben, a 2018. évi Velemi Gesztenyenapokon befolyt többletbevétel terhére.

**Felelős:** Dr. Zalán Gábor jegyző

**Határidő:** azonnal